Sophie Hæstorp Andersen (S), 2009-05-06:
Nu er det jo ikke Socialdemokratiets forslag, men ikke desto mindre har jeg da i hvert fald hvad angår økonomi læst i forslaget, at det langt hen ad vejen vil kunne betale sig, hvis man undgår anbringelse af børn.
I Danmark anbringer vi børn for omkring 20 mia. kr. om året, så der burde jo være nogle midler at hente.
Socialdemokratiet kan støtte SF's forslag om etablering af en ret til familieorienteret alkoholbehandling for børn og andre nærtstående pårørende til alkoholmisbrugere.
Et alkoholmisbrug rammer ikke kun den drikkende part, men hele familien, og derfor er det vigtigt at se familien som en helhed og fokusere på de alvorlige konsekvenser, som et alkoholmisbrug medfører.
Behovet for et familieorienteret tilbud er stort.
Som vi kan se af forslaget, er omkring 140.000 danskere afhængige af alkohol, og som det også er dokumenteret i forslaget, vokser 122.000 børn mellem 8 og 18 år op i familier med alkoholproblemer.
Det er således utrolig mange børn og unge voksne mennesker, som dette forslag handler om.
På trods af de høje tal er det dog ifølge Sundhedsstyrelsen kun en meget lille del af alkoholmisbrugerne, der modtager behandling, og det er ikke det eneste problem med de nuværende behandlingstilbud.
Kvinder og mænd, som kommer i behandling, har i gennemsnit haft et overforbrug af alkohol i henholdsvis 11,5 år og 14,5 år.
41 pct. af dem gennemfører slet ikke den påbegyndte behandling, og der er rigtig mange gengangere i behandlingssystemet.
Kvaliteten skal vi sikre gennem uddannelse af behandlere på alkoholområdet og ved at lave klare kvalitetskriterier til behandlingsstederne, så folk ikke bare kan sejle deres egen sø og få at vide, at de jo bare kan klage, hvis de er utilfredse med behandlingssystemet.
Det er ikke altid mennesker, som er parate til at kunne klage, som vi taler om her.
Den belastning, som børn og unge udsættes for, når de voksne drikker, giver sig udtryk i en større andel af psykiatriske lidelser, anbringelser, selvmord og flere andre symptomer på psykisk belastning.
Når disse meget alvorlige konsekvenser sammenholdes med de langsigtede negative effekter, når børnene bliver voksne, såsom en større risiko for selv at udvikle et misbrug og at have et højt forbrug af vores sundhedsvæsen, er det presserende, at især børn af alkoholmisbrugere hjælpes
bedst muligt.
Den familieorienterede behandlingsform er netop sådan en hjælp, der forbedrer børns og unges sociale funktion, når den selvfølgelig også er underlagt klare kvalitetskriterier.
Men det er ikke blot de udsatte børn og unge, som hjælpes, det er hele familier, hvis liv og livskvalitet forbedres.
Familien kan måske reddes fra opløsning ved en helhedsorienteret tilgang til behandling - en behandling, der afhjælper netop de konsekvenser, som børnene udsættes for.
Ifølge Sundhedsstyrelsen viser litteraturen, at familieorienteret alkoholbehandling reducerer misbrugets belastning af familier, bedrer parforholdet, reducerer antallet af skilsmisser, forbedrer den samlede families evne til problemløsning, samt mindsker konflikter i hjemmet.
Disse forbedringer af familiens forhold fremkommer på grund af den familieorienterede alkoholbehandling - den er med til at reducere drikkeadfærd, motiverer til behandling og modvirker tilbagefald.
Behandlingsformen fremmer altså således også udbyttet af den enkeltes behandling.
Det er vigtigt at tage hånd om hele familien i alkoholbehandlingen, da hele familien lider under en forælders alkoholmisbrug, og derfor støtter Socialdemokratiet forslaget.